SKRIFTLIG FORESPØRGSEL E-2807/02

af Gabriele Stauner (PPE-DE) til Kommissionen

(7. oktober 2002)

Om: Retsstridige indkomstforbedringer for medlemmer af Kommissionen

I sit svar på min skriftlige forespørgsel P-1805/02(1) nægter Kinnock på ny at oplyse, i hvilket omfang han har nydt godt af de såkaldte justeringskoefficienter. Anvendelsen af denne koefficient i forbindelse med kommissionsmedlemmernes vederlag blev først stoppet, efter at jeg havde stillet skriftlig forespørgsel P-1233/02(2).

Hvis næstformanden for Kommissionen har overført en del af sit vederlag til en bankkonto i London i stedet for at overføre pengene til sin bankkonto i Bruxelles, betyder det ifølge pressemeddelelser, at han indtil juni i år har kunnet få et tillæg på ca. 3 000 EUR om måneden. Hvis man ser på Kinnocks samlede tjenesteperiode i Bruxelles, vil et forsigtigt skøn være, at han på den måde har optjent omkring 150 000 EUR.

Hvorfor hævder Kinnock alligevel, at sådanne supplerende betalinger i den størrelsesorden ikke kan betegnes som indkomstforbedringer?

Hvorfor forsøger Kinnock at give indtryk af, at EF-Domstolen skulle have godkendt de pågældende overførsler? Er han ikke bekendt med, at Domstolen også har sat en stopper for sådanne overførsler?

Hvorfor vil Kommissionen ikke oplyse, hvem der har nydt godt af disse overførsler, hvis de, ligesom Kommissionen påstår, var fuldstændigt lovlige? Er den form for hemmelighedskræmmeri i overensstemmelse med Kommissionens demokratiske kontrol?

Kan Kommissionen bekræfte, at kommissærer fra Det Forenede Kongerige heller ikke har kunnet overføre en del af deres vederlag til London for dér at erhverve sig eksempelvis fast ejendom på yderst gunstige betingelser (tillæg på mere end 60 %)?

(1) EFT C 309 E af 12.12.2002, s. 164.

(2) EFT C 277 E af 14.11.2002, s. 162.

Svar afgivet på Kommissionens vegne af Neil Kinnock

(10. december 2002)

Det ærede parlamentsmedlem gentager en række spørgsmål vedrørende lovligheden af ordningen med justerede overførsler, som i store træk svarer til dem, hun formulerede i sin skriftlige forespørgsel P-1805/02(1) og P-1233/02(2). Det ærede parlamentsmedlem henvises til svarene på disse spørgsmål, som giver en udtømmende juridisk begrundelse for, hvorfor ordningen er lovlig og ikke fører til en nettoforøgelse af lønnen.

Som det ærede parlamentsmedlem ved, er det Kommissionens synspunkt, at ordningen med justerede overførsler fuldt ud er i overensstemmelse med parallelitetsprincippet, der er omhandlet i Rådets forordning om aflønningen af medlemmerne(3). Det er desuden ikke korrekt, at de justerede overførsler øger lønnen. Anvendelsen af disse overførsler for fastansatte tjenestemænd og medlemmer af Domstolen, Revisionsretten og Kommissionen har til formål at afspejle leveomkostningsforskellene mellem tjenestestedet og det sted, hvor tjenestemanden eller medlemmet fortsat skal opfylde finansielle forpligtelser. Det er således et instrument, der inden for visse grænser skal sikre samme købekraft.

Kommissionen har ikke truffet beslutninger som følge af et spørgsmål fra det ærede parlamentsmedlem. Som det ærede parlamentsmedlem ved fra svaret på sit forespørgsel nr. 1233/02, blev Kommissionen den 17. maj 2002 af Revisionsretten informeret om, at medlemmer af Revisionsretten den 16. maj besluttede at suspendere anvendelsen af ordningen med justerede overførsler pr. 1. juli og at opretholde suspensionen, indtil retsgrundlaget for de justerede overførsler var afklaret. Kommissionen tog oplysningerne til efterretning og besluttede den 5. juni at følge den samme linie fra den 1. juli. Denne beslutning blev gennemført behørigt og er stadig i kraft.

Hvad angår det ærede parlamentsmedlems henvisning til indtryk i forbindelse med EF-Domstolen, synes hun at overse det brev af 15. juli, som Domstolen sendte til hende, og som bekræftede denne institutions synspunkt, nemlig at ordningen med de justerede overførsler, der er fastsat i vedtægten for EU-ansatte, også retmæssigt anvendes på medlemmerne af Kommissionen, Revisionsretten og EF-Domstolen. Kommissionen har forstået, at medlemmerne af EF-Domstolen den 12. juni fulgte samme linie som medlemmerne af Revisionsretten og Kommissionen og suspenderede anvendelsen af ordningen med de justerede overførsler.

I et brev af 9. oktober 2002 til Kinnock, Kommissionens næstformand, meddelte EF-Domstolen imidlertid Kommissionen, at den efter nærmere overvejelser på ny bekræftede det synspunkt, at anvendelsen af ordningen med de justerede overførsler på medlemmerne af institutionerne altid har været og fortsat er lovlig og i fuld overensstemmelse med reglerne. EF-Domstolen har derfor ophævet sin suspension af de vægtede overførsler og besluttet at anvende dem for sine medlemmer på de samme vilkår som dem, der er gældende for tjenestemænd. Der vil blive sendt en kopi af det pågældende brev til det ærede parlamentsmedlem og til Parlamentets sekretariat.

Kommissionen kan bekræfte, at intet medlem af Kommissionen, der ikke er statsborger i Det Forenede Kongerige, har foretaget overførsler til dette land.

(1) EFT C 309 E af 12.12.2002, s. 164.

(2) EFT C 277 E af 14.11.2002, s. 162.

(3) Rådets forordning nr. 422/67/EØF, nr. 5/67/Euratom af 25. juli 1967 om lønningsregulativ for Kommissionens formand og medlemmer og for Domstolens præsident, dommere, generaladvokater og justitssekretær, EFT 187 af 8.8.1967.